चंबा। वार्षिक परीक्षाओं के लिए चंबा जिला में 175 परीक्षा केंद्र रहेंगे। डीसी विवेक भाटिया (DC Vivek Bhatia) की अध्यक्षता में आज हुई बैठक के दौरान शिक्षा उपनिदेशक ने वार्षिक परीक्षा के संचालन की तैयारियों को लेकर जानकारी मुहैया करवाई। नकल पर ज़ीरो टॉलरेंस बरतने और कड़ी नजर रखने के मकसद से शिक्षा उपनिदेशक कार्यालय में स्थापित फोन नंबर पर डीसी ने बैठक के दौरान अपनी पहचान छिपाकर स्वयं फोन (Phone) भी किया। पूछे गए सवालों का जवाब सुनकर डीसी ने संतोष जाहिर करते हुए अधिकारियों को निर्देश दिए कि कुछ और फोन नंबर भी दिए जाएं ताकि जिला में कहीं से भी फोन करने वाले को तुरंत रिस्पांस मिल सके।
उन्होंने कहा कि खंड स्तर पर नियुक्त शिक्षा अधिकारियों के नंबर भी आमजन की जानकारी में रहने चाहिए। डीसी ने कहा कि जिला में क्रिटिकल घोषित सरकारी स्कूलों के अलावा निजी शिक्षण संस्थानों में स्थापित परीक्षा केंद्रों के औचक निरीक्षण विशेष तौर से नियुक्त ऑब्ज़र्वर करेंगे। स्कूलों के मुखिया स्कूलों के सीसीटीवी कैमरा की वीडियो रिकॉर्डिंग को एक महीने की अवधि तक सुरक्षित रखेंगे। चंबा शहर में चौगान के समीप प्रस्तावित पार्किंग निर्माण से जुड़ी औपचारिकताओं की भी डीसी ने समीक्षा की।
चंबा। डीसी विवेक भाटिया के निर्देश पर शिक्षा विभाग ने बोर्ड परीक्षाओं के दौरान नकल की सूचना देने के लिए पहले से जारी टेलीफोन नंबर के अलावा कुछ और नंबर भी जारी कर दिए हैं। जिला मुख्यालय पर पहले से स्थापित टेलीफोन नंबर 01899- 222211 के अलावा 01899- 292354 पर भी नकल संबंधी सूचना दी जा सकती है। शिक्षा विभाग द्वारा इसके अलावा तीसा क्षेत्र के लिए मोबाइल नंबर 94187- 66010, सलूणी के लिए 94181- 88381, बनीखेत के लिए 94180- 42898, भटियात के लिए 89880- 17730 जबकि भरमौर के लिए 98169- 12577 जारी किया है। यह मोबाइल नंबर शिक्षा विभाग द्वारा नियुक्त विशेष ऑब्जर्वरों के हैं जिनके माध्यम से कोई भी व्यक्ति नकल को लेकर अपनी जानकारी सांझा कर सकता है।